Louis Auguste Blanqui
Store norske leksikon,Historie,Verdens historie og samtidshistorie,Europa,Frankrikes historie,Den franske revolusjon
Louis Auguste Blanqui var en fransk revolusjonær politiker, som deltok i julirevolusjonen i 1830 og mellom 1830 og 1865 gjentatte ganger ble fengslet for konspirativ virksomhet. I 1840 ble han dømt til døden, men benådet, og i 1848 ble han landsforvist for ti år. I 1870 ledet han et mislykket kupp mot keiserdømmet, og etter keiserdømmets fall september 1870 ga han ut avisen Fedrelandet i fare, samtidig som han spilte en viktig rolle blant de revolusjonære i Paris som krevde et revolusjonært diktatur og en energisk krigsførsel. Han kom snart i strid med regjeringen og ble arrestert mars 1871, like før utbruddet av Pariskommunen. Da han ble frigitt i 1879 gjenopptok han straks propagandaen sin med avisen Verken gud eller herre.
Blanqui satt 34 år i fengsel, noe som gjorde at han ble en halvveis legendarisk skikkelse med tilnavnet «L'enfermé» («Den innesperrede»). Han ville først og fremst opprette en antiklerikal, demokratisk og patriotisk republikk, men var også tilhenger av kommunistiske teorier og trodde på nødvendigheten av et revolusjonært diktatur for å knekke reaksjonen. Derav fikk man betegnelsen «blanquistisk» for den retningen innen arbeiderbevegelsen som ville ta makten ved et organisert kupp. Les mer i Store norske leksikon Pariskommunen julirevolusjonen proletarietets diktatur Frankrikes historie (1815–1875)